Meira selst af elgskjöti en hvalkjöti þar í landi . Innanlandsmarkaður fyrir hrefnukjöt í Noregi verður erfiður í ár að mati kjötkaupenda . Þeir segjast raunar hafa átt erfitt með að selja kjötið síðustu árin , að því er fram kemur í Fiskerkibladet / Fiskaren . Í fyrra voru 17 bátar gerðir út á hrefnuveiðar og voru 590 hrefnur skotnar . Nú fjölgar bátunum í 23 þannig að búast má við auknu framboði . Leyfilegt er að veiða 1.286 dýr þannig að ekki takmarkar kvótinn veiðarnar . Áður fyrr keyptu stórir heildsalar kjötið og seldu það áfram til verslana . Nú kaupa dagvöruverslanirnar kjötið beint án milliliða og það hefur leitt til minni innkaupa á fersku hrefnukjöti . Að sögn kjötkaupenda hrópar markaðurinn ekki á hvalkjöt og kaldhæðnislegt þykir að töluvert meira skuli seljast af elgskjöti en hrefnukjöti í Noregi án nokkurrar sérstakrar markaðssetningar .